સેન્સેક્સ પ્રારંભમાં આગલા બંધ આસપાસ અથડાયા બાદ એશિયન શેરબજારમાં આવતા ગયેલા સુધારાની સાથે વધતો ગયો હતો અને નીચામાં 35,479 થયા બાદ વૈશ્વિક પ્રવાહ પાછળ વધતો રહીને ઊંચામાં 35,743ની ચાર મહિનાની ઊંચી સપાટીને સ્પર્શીને છેલ્લે 209.05 પોઇન્ટ વધીને 35,692.52 બંધ રહ્યો હતો. નિફ્ટી ઇન્ટ્રા ડેમાં 10,856 થઇને 10,842.85 બંધ રહેતાં 55.90 પોઇન્ટ વધી હતી. નિફ્ટીમાં ચાર મહિના પછી બ્રેકઆઉટનું સિગ્નલ મળ્યું છે એમ જણાવીને એમઓએફએલના ટેકનિકલ એનાલિસ્ટ રસેશ મણીયારનું કહેવું હતું કે, નિફ્ટીમાં ફેબ્રુઆરીમાં જે ગેપમાં ઘટાડો જોવાયો હતો તે હાલ પૂરાઈ રહ્યો છે. બજેટ પછી નિફ્ટી ઊંધા માથે પડી હતી અને તેમાં નવમો મોટો ઐતિહાસિક ઘટાડો નોંધાયો હતો. નિફ્ટી હાલ એ ખાડાને પૂરવાના પ્રયાસમાં છે અને હવે જે સ્તરે સ્થિર થશે અને ત્યાંથી આગળ વધશે તો નવી ઊંચી સપાટી જોવા મળશે એવો આશાવાદ વ્યકત કર્યો હતો. નિફ્ટી આગામી દિવસોમાં 10,950-11,000ની નજીક પહોંચશે એવા સંકેત ચાર્ટ પરથી મળે છે.